สถาบันคุณวุฒิวิชาชีพ (องค์การมหาชน) ร่วมกับ Federal Institute of Vocational Training and Education (BIBB) และ German International Cooperation (GIZ) จากประเทศเยอรมนีจัดการสัมมนา เรื่อง การพัฒนามาตรฐานอาชีพผู้สอนและผู้ฝึกด้านวิชาชีพ : กรณีศึกษาจากผู้สอนและผู้ฝึกสาขาแมคคาทรอนิกส์ (Seminar on Development of Vocational Trainer Standards in Thailand : the Case Study of Mechatronics Trainer) โดยมีวัตถุประสงค์เพื่อเป็นการระดมความคิดเห็นและรวบรวมข้อมูลในการจัดทำมาตรฐานอาชีพและคุณวุฒิวิชาชีพผู้สอนและผู้ฝึกด้านวิชาชีพ สาขาแมคคาทรอนิกส์ทั้งภายในและต่างประเทศ โดยมีนายวีระชัย ศรีขจร ผู้อำนวยการสถาบันคุณวิชาชีพ (องค์การมหาชน) เป็นประธานในพิธีเปิดกล่าวต้อนรับผู้ร่วมงาน ตามด้วยการบรรยายโดย นายนิธิวัชร์ ศิริปริยพงศ์ ผู้แทนจากสถาบันคุณวิชาชีพฯ ซึ่งกล่าวถึงภาพรวมของมาตรฐานอาชีพสาขาแมคคาทรอนิกส์ที่สถาบันคุณวุฒิวิชาชีพได้จัดทำมาตรฐานวิชาชีพ และได้จัดตั้งองค์กรที่มีหน้าที่รับรองสมรรถนะของบุคคลตามมาตรฐานอาชีพสาขาแมคคาทรอนิกส์ตามมหาวิทยาลัยเทคโนโลยีต่างๆ
 ในช่วงเช้า ได้มีการบรรยายเกี่ยวกับมาตรฐานสำหรับผู้ฝึกอบรมในสถานประกอบการในแถบอาเซียน โดยคุณศิริพร ภาวิขัมภ์ ผู้จัดการโครงการ GIZ ซึ่งเป็นการสร้างความรู้ความเข้าใจระบบการทำงาน ระบบมาตรฐานของผู้ฝึกในสถานประกอบการในแถบอาเซียน
 ในช่วงบ่ายมีการบรรยายเกี่ยวกับคุณวุฒิวิชาชีพที่จำเป็นในฐานะผู้สอนและผู้ฝึกด้านวิชาชีพแมคคาทรอนิกส์ ในส่วนของการพัฒนาหลักสูตรการฝึกอบรม โดยนาย Herbert Tutschner, Head of department BIBB ซึ่งมีผู้เข้าร่วมประชุมจากหน่วยงานการศึกษาต่างๆ สถานประกอบการ และหน่วยงานราชการที่เกี่ยวข้องร่วมแลกเปลี่ยนประสบการณ์เกี่ยวกับสมรรถนะที่จำเป็นของผู้สอนและผู้ฝึกด้านวิชาชีพกับผู้เชี่ยวชาญชาวไทยและชาวเยอรมันจาก BIBB และ GIZ รวมถึงหอการค้าเยอรมัน-ไทย จำนวนกว่า 70 คน เมื่อวันที่ 21 กรกฎาคม 2558 ณ ห้องลาดพร้าว 3-4 โรงแรมเซนทารา แกรนด์ ลาดพร้าว